B. Bugár, podpredseda NR SR: (2005-11-08):
Pán poslanec, vy ste boli písomne prihlásený. Nech sa páči, máte slovo. J. Hurban, poslanec: Ďakujem pekne, vážený pán podpredseda. Kolegyne a kolegovia, vážený pán minister, ja by som chcel len veľmi kratučko a na úvod pripomenúť, čo spôsobilo takú nevôľu v pléne pri prerokúvaní tohto zákona o Horskej záchrannej službe. Bol to pozmeňujúci návrh, ktorý predniesol pán poslanec Minárik. A bola to vlastne celá komplexná novela zákona o premávke na pozemných komunikáciách, ktorým sa parlament zablokoval, nebol uznášaniaschopný. A prerušili sme to rokovanie, myslím, na 3 alebo 4 mesiace. Očakávam teda dnes, že tento návrh pozmeňujúci bude stiahnutý. K samotnému návrhu zákona. Chcel by som na úvod predniesť v mene skupiny poslancov, jednak za seba, za Ľubicu Navrátilovú, za Zuzanu Martinákovú, za Petra Bódyho, Branislava Opaterného, za Rudolfa Žiaka a Igora Šulaja, mám tuná aj ich písomný súhlas k dispozícii, že títo poslanci berú späť svoj súhlas pod pozmeňujúcim návrhom, ktorý bol prednesený k tomuto návrhu zákona. Takže dúfam, že tento postup je správny, dávam to pánovi spravodajcovi k dispozícii. A chcel by som teda veľmi stručne predniesť pozmeňujúci návrh k vládnemu návrhu, ktorým sa mení a dopĺňa zákon č.  544/2002 Z. z. o Horskej záchrannej službe v znení zákona č. 515/2003 Z. z. a zákon č. 129/2002 Z. z. o integrovanom záchrannom systéme v znení zákona č. 579/2004 Z. z. Chcem predostrieť na úvod, než prednesiem samotný text pozmeňujúceho návrhu, že tento návrh je kompromisom a po diskusii s dobrovoľnými záchranármi, profesionálnymi záchranármi aj po diskusii s predkladateľom návrhu zákona. Takže to je kompromisný text. Za seba chcem povedať, vzhľadom na ten predchádzajúci pozmeňujúci návrhu že by som privítal vyriešenie aj tých zjazdových tratí, ale predsa len tento návrh je kompromisný a ten zákon ako celok je prínosom pre riešenie mnohých problémov. Takže v prípade, že bude stiahnutý ten návrh o premávke na pozemných komunikáciách, Slobodné fórum určite tento návrh zákona podporí. Takže k samotnému pozmeňujúcemu návrhu. Po prvé, § 4 ods. 1 sa dopĺňa písmenom i), ktoré znie: „i) zabezpečuje prevádzku záchranných a ohlasovacích staníc Horskej služby“. Po druhé, v § 4 ods. 2 sa vypúšťa písmeno d). Doterajšie písmená e) až h) sa označujú ako písmená d) až g). Po tretie, § 4 sa dopĺňa odsekom 3, ktorý znie: „Horská služba a) spolupracuje s občianskymi združeniami, inými právnickými osobami a fyzickými osobami, ktoré vykonávajú záchrannú činnosť v horských oblastiach, b) vykonáva školenia dobrovoľných záchranárov podieľajúcich sa na záchrannej činnosti na základe dohody s Horskou službou, c) zabezpečuje materiálno-technické vybavenie dobrovoľných záchranárov podieľajúcich sa na záchrannej činnosti na základe dohody s Horskou službou a d) podporuje činnosť občianskych združení vykonávajúcich záchrannú činnosť.“ Odôvodnenie. Navrhuje sa zvýrazniť postavenie dobrovoľných subjektov podieľajúcich sa na záchrannej činnosti tak, že sa podrobnejšie upravuje spolupráca Horskej služby s občianskymi združeniami a inými právnickými osobami a fyzickými osobami, ktoré sa podieľajú  na záchrannej činnosti  v horských oblastiach. A na záver jedno moje také osobné želanie, pán minister, ak to bude možné pri schvaľovaní zákona o štátnom rozpočte, aby sa myslelo viacej aj na dobrovoľných  záchranárov. Ďakujem pekne.